РЕПУБЛИКА СРБИЈА

НАРОДНА СКУПШТИНА

КОНСТИТУТИВНА СЕДНИЦА

16. април 2014. године

(Седница је почела у 16.05 часова. Председава Милан Кораћ, најстарији народни посланик.)

\*

\* \*

ПРЕДСЕДАВАЈУЋИ: Поштоване даме и господо, поштовани народни посланици, ја сам Милан Кораћ, најстарији народни посланик међу вама.

Дозволите да отворим Прву (конститутивну) седницу Народне скупштине у овом сазиву и да вас, пре почетка рада, поздравим и честитам на избору и на поверењу које су вам указали грађани Србије, и да вам пожелим успех у будућем раду.

Молим да најпре саслушамо државну химну Републике Србије.

(Интонирање химне "Боже правде".)

Обавештавам вас да данашњој првој (конститутивној) седници Народне скупштине, поред народних посланика, присуствују заменик председника Републичке изборне комисије госпођа Тамара Стојчевић, заменик секретара Републичке изборне комисије господин Вељко Одаловић, као и остали чланови Републичке изборне комисије, које поздрављам.

Подсећам вас да, према члану 3. Пословника Народне скупштине, првој (конститутивној) седници Народне скупштине, до избора председника Народне скупштине, председава најстарији народни посланик, коме у раду помаже по један најмлађи народни посланик са четири изборне листе које су добиле највећи број посланичких места и генерални секретар Народне скупштине, односно његов заменик.

Пошто сам најстарији народни посланик, имам ту част и обавезу да председавам овој седници до избора председника Народне скупштине, у чему ће ми помагати најмлађи народни посланици и то: Катарина Шушњар, најмлађи народни посланик са Изборне листе АЛЕКСАНДАР ВУЧИЋ – „БУДУЋНОСТ У КОЈУ ВЕРУЈЕМО“ (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста); Невена Стојановић, најмлађи народни посланик са Изборне листе ИВИЦА ДАЧИЋ – Социјалистичка партија Србије, Партија уједињених пензионера Србије и Јединствена Србија; Јована Јовановић, најмлађи народни посланик са Изборне листе „СА ДЕМОКРАТСКОМ СТРАНКОМ ЗА ДЕМОКРАТСКУ СРБИЈУ“; Александар Сенић, најмлађи народни посланик са Изборне листе БОРИС ТАДИЋ – Нова демократска странка – Зелени, ЛСВ – Ненад Чанак, Заједно за Србију, ВМДК, Заједно за Војводину, Демократска левица Рома, као и Радослав Вујовић, заменик генералног секретара Народне скупштине.

Молим најмлађе народне посланике и заменика генералног секретара да заузму места поред председавајућег.

Обавештавам вас да, према подацима којима располаже служба Народне скупштине, данашњој седници присуствује 243 народна посланика па, сагласно члану 105. став 1. Устава Републике Србије и члану 88. став 5. Пословника Народне скупштине, постоје услови за рад и одлучивање.

Подсећам вас да Народна скупштина на првој (конститутивној) седници ради по дневном реду који је одређен чланом 101. Устава Републике Србије, чланом 16. Закона о Народној скупштини и чланом 4. Пословника Народне скупштине.

Сагласно наведеним одредбама, дневни ред је следећи:

Д н е в н и р е д:

1. Потврђивање мандата народних посланика,

2. Избор председника Народне скупштине,

3. Избор потпредседника Народне скупштине,

4. Именовање генералног секретара Народне скупштине,

5. Избор чланова радних тела Народне скупштине,

6. Избор чланова сталних парламентарних делегација у међународним институцијама.

Прелазимо на 1. тачку дневног реда – ПОТВРЂИВАЊЕ МАНДАТА НАРОДНИХ ПОСЛАНИКА

Дозволите да вас подсетим на одредбе Пословника Народне скупштине којима је прописан начин и поступак потврђивања мандата народних посланика у Народној скупштини (чланови 5. и 6. Пословника Народне скупштине).

Народни посланик стиче право и дужности у Народној скупштини даном потврђивања мандата народног посланика.

Потврђивање мандата народних посланика врши се на основу уверења о избору за народног посланика и извештаја Републичке изборне комисије о спроведеним изборима.

Народна скупштина на првој (конститутивној) седници, на предлог председавајућег, већином гласова присутних народних посланика, образује комисију од три члана. Комисији председава најстарији члан.

Комисија, на основу извештаја Републичке изборне комисије, утврђује да ли су подаци из уверења о избору сваког народног посланика истоветни са подацима из извештаја Републичке изборне комисије и о томе подноси извештај Народној скупштини.

На основу извештаја комисије, председавајући на првој (конститутивној) седници Народне скупштине констатује да је Републичка изборна комисија поднела извештај о спроведеним изборима и о томе која су уверења о избору за народне посланике у сагласности са извештајем, чиме је потврђен мандат тим народним посланицима.

Народна скупштина је конституисана потврђивањем мандата две трећине народних посланика (члан 101. став 4. Устава Републике Србије).

Сагласно томе и обављеним консултацијама, предлажем да се у Комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима изаберу народни посланици:

1. Јана Љубичић, са Изборне листе АЛЕКСАНДАР ВУЧИЋ – БУДУЋНОСТ У КОЈУ ВЕРУЈЕМО (Српска напредна странка, Социјалдемократска партија Србије, Нова Србија, Српски покрет обнове, Покрет социјалиста),

2. Милисав Петронијевић, са Изборне листе ИВИЦА ДАЧИЋ – Социјалистичка партија Србије, Партија уједињених пензионера Србије, Јединствена Србија и

3. Весна Мартиновић, са Изборне листе СА ДЕМОКРАТСКОМ СТРАНКОМ ЗА ДЕМОКРАТСКУ СРБИЈУ.

Напомињем да је, сагласно члану 5. став 3. Пословника Народне скупштине, потребно да за предлог за образовање Комисије гласа већина присутних народних посланика.

Стављам на гласање предлог за образовање Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима.

Молим народне посланике да притисну одговарајући тастер на посланичкој јединици.

Закључујем гласање и саопштавам: за 240, против и уздржаних нема, није гласало пет, од укупно присутних 245 народних посланика.

Пошто смо образовали Комисију за утврђивање сагласности уверења о избору за народног посланика са Извештајем Републичке изборне комисије о спроведеним изборима, молим чланове Комисије да одмах одрже седницу у сали I у партеру.

Прекидамо рад овог дела седнице до пријема извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима.

Са радом ћемо наставити након паузе од 60 минута.

(После паузе – 17.30)

ПРЕДСЕДАВАЈУЋИ (Милан Кораћ): Поштоване даме и господо народни посланици, настављамо рад поводом 1. тачке дневног реда – Потврђивање мандата народних посланика.

Подсећам да сте уз сазив ове седнице примили Извештај Републичке изборне комисије о спроведеним изборима за народне посланике Народне скупштине. Пре почетка овог дела седнице уручен вам је Извештај Комисије за утврђивање сагласности уверења о избору за народне посланике са Извештајем Републичке изборне комисије о спроведеним изборима.

Да ли известилац Комисије жели реч? (Да.)

ЈАНА ЉУБИЧИЋ: Верификациона комисија утврдила је да је Извештај Републичке изборне комисије сагласан са уверењима свих 250 народних посланика. Хвала.

ПРЕДСЕДАВАЈУЋИ: Хвала лепо. Сагласно члану 27. став 5. Закона о избору народних посланика и члана 6. Пословника Народне скупштине, на основу Извештаја Комисије за утврђивање сагласности уверења о избору за народног посланика са Извештајем Републичке изборне комисије о спроведеним изборима, констатујем да је свих 250 уверења о избору за народне посланике у сагласности са Извештајем Републичке изборне комисије о спроведеним изборима, чиме је потврђен мандат свим народним посланицима.

Пошто је потврђен мандат свим народним посланицима, а Народна скупштина је, сагласно члану 101. став 4. Устава Републике Србије, конституисана потврђивањем мандата две трећине народних посланика, Народна скупштина је конституисана.

Молим вас да, сагласно члану 17. Закона о Народној скупштини, приступимо полагању заклетве.

(Председавајући чита текст заклетве, а народни посланици понављају.)

"ЗАКЛИЊЕМ СЕ ДА ЋУ ДУЖНОСТ НАРОДНОГ ПОСЛАНИКА ОБАВЉАТИ ПРЕДАНО, ПОШТЕНО, САВЕСНО И ВЕРНО УСТАВУ, БРАНИТИ ЉУДСКА И МАЊИНСКА ПРАВА И ГРАЂАНСКЕ СЛОБОДЕ И ПО НАЈБОЉЕМ ЗНАЊУ И УМЕЋУ СЛУЖИТИ ГРАЂАНИМА СРБИЈЕ, ИСТИНИ И ПРАВДИ!"

Молим народне посланике да потпишу текст заклетве и предају га заменику генералног секретара господину Радославу Вујовићу преко службе Протокола Народне скупштине.

Дозволите ми да вам пожелим успешан заједнички рад у предстојећем мандатном периоду.

Овим смо за данас завршили рад седнице Народне скупштине. О наставку седнице бићете обавештени.

Данас заказујемо да ће се она одржати 23. априла у 10.00 часова. Уколико буде неких измена, бићете благовремено обавештени. Хвала.

(Седница је прекинута у 17.35 часова.)